

VLADA REPUBLIKE HRVATSKE

Zagreb, 15. travnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo zaštite okoliša i energetike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga zakona o izmjenama i dopuni Zakona o provedbi Uredbe (EZ) br. 850/2004 o postojanim organskim onečišćujućim tvarima, s Nacrtom konačnog prijedloga zakona  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG ZAKONA O IZMJENAMA I DOPUNI ZAKONA O PROVEDBI UREDBE (EZ) BR. 850/2004 O POSTOJANIM ORGANSKIM ONEČIŠĆUJUĆIM TVARIMA

1. **USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona, sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, br. 85/10 – pročišćeni tekst i 5/14 – Odluka Ustavnog suda Republike Hrvatske).

# OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI

1. **Ocjena stanja**

 Zakon o provedbi Uredbe (EZ) br. 850/2004 o postojanim organskim onečišćujućim tvarima, donesen je 2013. godine, a stupio je na snagu 7. prosinca 2013. godine. Zakonom se utvrđuju između ostalog nadležna tijela i zadaće istih, za provedbu Uredbe (EZ) br. 850/2004 o postojanim organskim onečišćujućim tvarima. Navedenim Zakonom pored ostalih tijela Hrvatska agencija za okoliš i prirodu, Hrvatski zavod za toksikologiju i antidoping i Hrvatski centar za poljoprivredu, hranu i selo – Zavod za zaštitu bilja, određeni su za provedbu Uredbe (EZ) br. 850/2004. Obzirom da je Vlada Republike Hrvatske na sjednici održanoj 2. kolovoza 2018. godine donijela Zaključak, KLASA: 022-03/18-07/355, URBROJ: 50301-25/06-18-2 o smanjenju broja agencija, zavoda, fondova, instituta, zaklada, trgovačkih društava i drugih pravnih osoba s javnim ovlastima kojim je zadužila nadležna tijela državne uprave za provedbu svih aktivnosti radi realizacije predmetnog smanjenja. Ministarstvo zaštite okoliša i energetike odredbama Zakona o izmjenama i dopunama Zakona o zaštiti okoliša („Narodne novine“, broj 118/18) propisalo je prestanak rada Hrvatske agencije za okoliš i prirodu, te prestanak važenja Uredbe o osnivanju Hrvatske agencije za okoliš i prirodu („Narodne novine“, broj 72/15) koje su stupile na snagu 1. siječnja 2019. godine. U skladu s navedenim potrebno je usklađivanje Zakona s posebnim propisom kojim se uređuje prestanak rada Hrvatske agencije za okoliš i prirodu. Uzimajući u obzir i činjenicu da je od 1. siječnja 2019. godine Hrvatski zavod za javno zdravstvo preuzeo poslove koje obavlja Hrvatski zavod za toksikologiju i antidoping te Hrvatska agencija za poljoprivredu i hranu preuzela poslove koje obavlja Hrvatski centar za poljoprivredu, hranu i selo potrebno je izmijeniti Zakon o provedbi Uredbe (EZ) br. 850/2004 o postojanim organskim onečišćujućim tvarima („Narodne novine“, broj 148/13).

# Osnovna pitanja koja se uređuju Zakonom

Ovim izmjenama Zakon se usklađuje s posebnim propisom kojim se uređuje prestanak rada Hrvatske agencije za okoliš i prirodu, na način da stručne poslove u nadležnosti Hrvatske agencije za okoliš i prirodu od 1. siječnja 2019. preuzima središnje tijelo državne uprave nadležno za zaštitu okoliša. Zakon se usklađuje s posebnim propisom i na način da Hrvatski zavod za javno zdravstvo preuzima poslove koje obavlja Hrvatski zavod za toksikologiju i antidoping, a Hrvatska agencija za poljoprivredu i hranu preuzima poslove koje obavlja Hrvatski centar za poljoprivredu, hranu i selo.

# Posljedice koje će donošenjem Zakona proisteći

Donošenjem ovih izmjena uskladit će se Zakon s posebnim propisom kojim se uređuje prestanak rada Hrvatske agencije za okoliš i prirodu te ujedno provodi Zaključak Vlade Republike Hrvatske od 2. kolovoza 2018. godine kojim je Ministarstvo zaštite okoliša i energetike određeno kao nadležna institucija za preuzimanje poslova Hrvatske agencije za okoliš i prirodu. Zakon se usklađuje s posebnim propisom i na način da Hrvatski zavod za javno zdravstvo preuzima poslove koje obavlja Hrvatski zavod za toksikologiju i antidoping, a Hrvatska agencija za poljoprivredu i hranu preuzima poslove koje obavlja Hrvatski centar za poljoprivredu, hranu i selo. Potpunom provedbom zaključka Vlade smanjit će se broj agencija što će donijeti godišnje uštede u državni proračun.

# OCJENA I IZVORI POTREBNIH SREDSTAVA ZA PROVEDBU ZAKONA

Za provedbu ovoga zakona nije potrebno osigurati dodatna financijska sredstva u državnom proračunu Republike Hrvatske.

**IV. OBRAZLOŽENJE PRIJEDLOGA ZA DONOŠENJE ZAKONA PO HITNOM POSTUPKU**

Sukladno odredbi članaka 204. i 206. Poslovnika Hrvatskoga sabora („Narodne novine“, br. 81/13, 113/16, 69/17 i 29/18), predlaže se donošenje ovoga zakona po hitnom postupku obzirom da se radi o osobito opravdanim razlozima.

 Osobito opravdan razlog za donošenje ovoga zakona po hitnom postupku je provedba Zaključka Vlade Republike Hrvatske od 2. kolovoza 2018. godine, KLASA: 022-03/18-07/355, URBROJ: 50301-25/06-18-2 o smanjenju broja agencija, zavoda, fondova, instituta, zaklada, trgovačkih društava i drugih pravnih osoba s javnim ovlastima, odnosno usklađivanje s posebnim propisom kojim se uređuje prestanak rada Hrvatske agencije za okoliš i prirodu čije poslove preuzima Ministarstvo zaštite okoliša i energetike, od 1. siječnja 2019. godine. Zakon se usklađuje s posebnim propisom i na način da Hrvatski zavod za javno zdravstvo preuzima poslove koje obavlja Hrvatski zavod za toksikologiju i antidoping, a Hrvatska agencija za poljoprivredu i hranu preuzima poslove koje obavlja Hrvatski centar za poljoprivredu, hranu i selo.

Također, sam obuhvat izmjena koje se isključivo odnose na izmjenu naziva tijela nadležnih za provedbu Uredbe (EZ) br. 850/2004 o postojanim organskim onečišćujućim tvarima opravdava skraćeni postupak donošenja.

KONAČNI PRIJEDLOG ZAKONA O IZMJENAMA I DOPUNI ZAKONA O PROVEDBI UREDBE (EZ) BR. 850/2004 O POSTOJANIM ORGANSKIM ONEČIŠĆUJUĆIM TVARIMA

**Članak 1.**

U Zakonu o provedbi Uredbe (EZ) br. 850/2004 o postojanim organskim onečišćujućim tvarima („Narodne novine“, broj 148/13) u članku 3. stavak 2. mijenja se i glasi:

„(2) Nadležna tijela iz stavka 1. ovoga članka u provedbi Uredbe (EZ) br. 850/2004 i ovoga Zakona surađuju s Hrvatskim zavodom za javno zdravstvo, Hrvatskim vodama, Hrvatskim šumama d.o.o., Hrvatskim šumarskim institutom i Hrvatskom agencijom za poljoprivredu i hranu.

**Članak 2.**

 U članku 4. stavku 1. točki 4. riječi: „Agenciji za zaštitu okoliša“ zamjenjuju se riječima: “središnjem tijelu državne uprave nadležnom za zaštitu okoliša“.

U stavku 2. riječi: „Hrvatskim zavodom za toksikologiju i antidoping“ zamjenjuju se riječima: “Hrvatskim zavodom za javno zdravstvo“, a riječi: „Agencijom za zaštitu okoliša“ zamjenjuju se riječima: “središnjim tijelom državne uprave nadležnim za zaštitu okoliša“.

**Članak 3.**

U članku 5. stavku 3. riječi: „Hrvatskim centrom za poljoprivredu, hranu i selo – Zavodom za zaštitu bilja“ zamjenjuju se riječima: “Hrvatskom agencijom za poljoprivredu i hranu“, a riječi: „Agencijom za zaštitu okoliša“ zamjenjuju se riječima: “središnjim tijelom državne uprave nadležnim za zaštitu okoliša“.

#

# Članak 4.

U članku 7. stavku 2. riječi: „Hrvatskim zavodom za toksikologiju i antidoping“ zamjenjuju se riječima: “Hrvatskim zavodom za javno zdravstvo“, a riječi: „ i Agencijom za zaštitu okoliša“ brišu se.

 Stavak 3. mijenja se da glasi: „Središnja tijela državne uprave, nadležna za zdravstvo, poljoprivredu, gospodarstvo, vodno gospodarstvo, šumarstvo i veterinarstvo dužna su pravodobno i bez naknade dostaviti podatke iz svoje nadležnosti koji su potrebni za ispunjavanje obveza iz članka 12. stavaka 1. i 3. Uredbe (EZ) br. 850/2004 središnjem tijelu državne uprave nadležnom za zaštitu okoliša.“.

# Članak 5.

U članku 8. stavku 2. riječi: „Agencija za zaštitu okoliša“ zamjenjuju se riječima: “središnje tijelo državne uprave nadležno za zaštitu okoliša“.

U stavku 3. riječi: „Agencija za zaštitu okoliša “ zamjenjuju se riječima: “središnje tijelo državne uprave nadležno za zaštitu okoliša“.

# Članak 6.

U članku 11. iza riječi: „veterinarski inspektori“ dodaju se riječi: “i granični veterinarski inspektori“.

# Članak 7.

U članku 12. stavku 1. riječ: „državni“ briše se.

# Članak 8.

Ovaj Zakon stupa na snagu osmoga dana od dana objave u „Narodnim novinama“.

# OBRAZLOŽENJE

**Uz članak 1.**

Izmijenjena je odredba o nadležnosti provedbe Zakona obzirom da poslove Hrvatske agencije za okoliš i prirodu od 1. siječnja 2019. godine preuzima Ministarstvo zaštite okoliša i energetike, poslove koje obavlja Hrvatski zavod za toksikologiju i antidoping preuzima Hrvatski zavod za javno zdravstvo, a poslove koje obavlja Hrvatski centar za poljoprivredu, hranu i selo preuzima Hrvatska agencija za poljoprivredu i hranu.

# Uz članak 2.

Obzirom da poslove Hrvatske agencije za okoliš i prirodu od 1 siječnja 2019. godine preuzima Ministarstvo zaštite okoliša i energetike, a poslove koje obavlja Hrvatski zavod za toksikologiju i antidoping preuzima Hrvatski zavod za javno zdravstvo, nužno je izmijeniti članak 4. Zakona.

**Uz članak 3.**

Obzirom da poslove Hrvatske agencije za okoliš i prirodu od 1 siječnja 2019. godine preuzima Ministarstvo zaštite okoliša i energetike, a poslove Hrvatskog centra za poljoprivredu, hranu i selo – Zavoda za zaštitu bilja preuzima Hrvatska agencija za poljoprivredu i hranu, nužno je izmijeniti članak 5. Zakona.

**Uz članak 4.**

Obzirom da poslove Hrvatske agencije za okoliš i prirodu od 1 siječnja 2019. godine preuzima Ministarstvo zaštite okoliša i energetike, a poslove koje obavlja Hrvatski zavod za toksikologiju i antidoping preuzima Hrvatski zavod za javno zdravstvo, nužno je izmijeniti članak 7. Zakona.

# Uz članak 5.

Obzirom da poslove Hrvatske agencije za okoliš i prirodu od 1 siječnja 2019. godine preuzima Ministarstvo zaštite okoliša i energetike, nužno je izmijeniti članak 8. Zakona.

# Uz članak 6.

Radi usklađivanja s odredbama Zakona o Državnom inspektoratu („Narodne novine", broj 115/18), obzirom da sukladno članku 7. Zakona o Državnom inspektoratu, poslove veterinarske inspekcije obavljaju veterinarski i granični veterinarski inspektori, nužno je izmijeniti članak 11. Zakona.

# Uz članak 7.

Radi usklađivanja s odredbama Zakona o Državnom inspektoratu („Narodne novine", broj 115/18), obzirom da sukladno članku 52. Zakona o Državnom inspektoratu poslove vodopravne inspekcije obavljaju vodopravni inspektori, a ne državni vodopravni inspektori, nužno je izmijeniti članak 12. Zakona.

# Uz članak 8.

Ovom odredbom propisuje se stupanje na snagu Zakona.

# TEKST ODREDBI VAŽEĆEG ZAKONA KOJE SE MIJENJAJU, ODNOSNO DOPUNJUJU

**Članak 3.**

 (1) Nadležna tijela za provedbu akata Europske unije iz članka 1. ovoga Zakona i ovoga Zakona su središnja tijela državne uprave nadležna za zaštitu okoliša, zdravlje, poljoprivredu, gospodarstvo, vodno gospodarstvo, šumarstvo i veterinarstvo.

(2) Nadležna tijela iz stavka 1. ovoga članka u provedbi Uredbe (EZ) br. 850/2004 i ovoga Zakona surađuju s Agencijom za zaštitu okoliša, Hrvatskim zavodom za toksikologiju i antidoping, Hrvatskim vodama, Hrvatskim šumama d.o.o., Hrvatskim šumarskim institutom i Hrvatskim centrom za poljoprivredu, hranu i selo – Zavodom za zaštitu bilja.

(3) Za provedbu pravno obvezujućih akata Europske unije donesenih na temelju Uredbe (EZ) br. 850/2004 ministar nadležan za poslove zaštite okoliša (u daljnjem tekstu: ministar) donosi prema potrebi pravilnike, naredbe ili naputke u suradnji s ostalim središnjim tijelima nadležnim za provedbu Uredbe (EZ) br. 850/2004.

(4) Ministar će, u suradnji s ostalim nadležnim tijelima pravilnicima, naredbama i naputcima uređivati pitanja koja nisu posebno uređena Uredbom (EZ) br. 850/2004 u mjeri potrebnoj za njezinu učinkovitu provedbu.

**Članak 4.**

(1) Središnje tijelo državne uprave nadležno za zdravlje u svrhu provedbe Uredbe (EZ) br. 850/2004 obavlja sljedeće poslove:

1. sudjeluje s Europskom komisijom i drugim državama članicama u provedbi aktivnosti sukladno članku 3. Uredbe (EZ) br. 850/2004 i izvještava o iznimkama sukladno članku 4. stavku 2. Uredbe (EZ) br. 850/2004

2. nadzire uporabu i upravljanje prijavljenim zalihama za tvari iz Dodataka I. i II. sukladno članku 5. stavcima 2. i 3. Uredbe (EZ) br. 850/2004

3. jednom godišnje izrađuje i dostavlja Europskoj komisiji informacije sukladno članku 12. stavak 2. Uredbe (EZ) br. 850/2004

4. svake tri godine izrađuje i dostavlja Agenciji za zaštitu okoliša informacije sukladno članku 12. stavku 3. (a) Uredbe (EZ) br. 850/2004

5. razmjenjuje informacije s Europskom komisijom i državama članicama, te trećim državama sukladno članku 10. Uredbe (EZ) br. 850/2004

6. surađuje u davanju tehničke pomoći državama u razvoju sukladno članku 11. Uredbe (EZ) br. 850/2004.

(2) Središnje tijelo iz stavka 1. ovoga članka surađuje s Hrvatskim zavodom za toksikologiju i antidoping i Agencijom za zaštitu okoliša u provedbi Uredbe (EZ) br. 850/2004.

**Članak 5.**

(1) Središnje tijelo državne uprave nadležno za poljoprivredu u svrhu provedbe Uredbe (EZ) br. 850/2004 obavlja sljedeće poslove:

1. sudjeluje s Europskom komisijom i drugim državama članicama u uspostavi programa praćenja onečišćenja tla sukladno članku 9. Uredbe (EZ) br. 850/2004

2. razmjenjuje informacije s Europskom komisijom i državama članicama te trećim državama sukladno članku 10. Uredbe (EZ) br. 850/2004

3. surađuje u davanju tehničke pomoći državama u razvoju sukladno članku 11. Uredbe (EZ) br. 850/2004.

(2) Središnje tijelo državne uprave nadležno za vodno gospodarstvo za provedbu Uredbe (EZ) br. 850/2004 obavlja sljedeće poslove:

1. sudjeluje s Europskom komisijom i drugim državama članicama u uspostavi programa praćenja stanja voda sukladno članku 9. Uredbe (EZ) br. 850/2004

2. razmjenjuje informacije s Europskom komisijom i državama članicama te trećim državama sukladno članku 10. Uredbe (EZ) br. 850/2004

3. surađuje u davanju tehničke pomoći državama u razvoju sukladno članku 11. Uredbe (EZ) br. 850/2004.

(3) Središnje tijelo iz stavaka 1. i 2. ovoga članka surađuje s Hrvatskim vodama, Hrvatskim šumama d.o.o., Hrvatskim šumarskim institutom, Hrvatskim centrom za poljoprivredu, hranu i selo – Zavodom za zaštitu bilja i Agencijom za zaštitu okoliša u provedbi Uredbe (EZ) br. 850/2004.

**Članak 7.**

(1) Središnje tijelo državne uprave nadležno za zaštitu okoliša u svrhu provedbe Uredbe (EZ) br. 850/2004 obavlja sljedeće poslove:

1. nadzire uporabu i upravljanje prijavljenim zalihama sukladno članku 5. stavcima 1. i 3. Uredbe (EZ) br. 850/2004

2. izrađuje i dostavlja akcijski plan za smanjenje ispuštanja u sastavnice okoliša Europskoj komisiji i drugim državama članicama sukladno članku 6. stavku 2. Uredbe (EZ) br. 850/2004

3. izdaje okolišnu dozvolu prema propisu kojim se uređuje zaštita okoliša uzimajući u obzir odredbu članka 6. stavka 3. Uredbe (EZ) br. 850/2004

4. izdaje dozvolu za gospodarenje otpadom prema propisu kojim se uređuje gospodarenje otpadom, uzimajući u obzir odredbe članka 7. Uredbe (EZ) br. 850/2004

5. prati provođenje mjera gospodarenja otpadom sukladno članku 7. Uredbe (EZ) br. 850/2004

6. razmjenjuje informacije o sadržaju provedbenih planova i izrađene planove dostavlja Europskoj komisiji i drugim državama članicama sukladno članku 8. Uredbe (EZ) br. 850/2004

7. sudjeluje s Europskom komisijom i drugim državama članicama u uspostavi programa praćenja okoliša sukladno članku 9. Uredbe (EZ) br. 850/2004

8. razmjenjuje informacije s Europskom komisijom i državama članicama te trećim državama sukladno članku 10. Uredbe (EZ) br. 850/2004

9. surađuje u davanju tehničke pomoći državama u razvoju sukladno članku 11. Uredbe (EZ) br. 850/2004.

(2) Središnje tijelo iz stavka 1. ovoga članka surađuje sa svim središnjim tijelima državne uprave iz članka 3. stavka 1. ovoga Zakona i Hrvatskim zavodom za toksikologiju i antidoping i Agencijom za zaštitu okoliša u provedbi Uredbe (EZ) br. 850/2004.

(3) Središnja tijela državne uprave iz članka 3. stavka 1. ovoga Zakona dužna su pravodobno i bez naknade dostaviti podatke iz svoje nadležnosti koji su potrebni za ispunjavanje obveza iz članka 12. stavaka 1. i 3. Uredbe (EZ) br. 850/2004 Agenciji za zaštitu okoliša.

**Članak 8.**

(1) Središnje tijelo državne uprave nadležno za zdravlje dostavlja jednom godišnje Europskoj komisiji informacije sukladno članku 12. stavku 2. Uredbe (EZ) br. 850/2004.

(2) Agencija za zaštitu okoliša vodi Informacijski sustav zaštite okoliša koji između ostalog sadrži i podatke za ispunjavanje obveza propisanih člankom 6. stavkom 1. i člankom 9. Uredbe (EZ) br. 850/2004, a vezano uz praćenje onečišćujućih tvari u okolišu iz Dodatka III. Uredbe (EZ) br. 850/2004.

(3) Agencija za zaštitu okoliša svake tri godine dostavlja Europskoj komisiji informacije sukladno članku 12. stavcima 1. i 3. Uredbe (EZ) br. 850/2004.

**Članak 11.**

Inspekcijski nadzor nad provedbom Uredbe (EZ) br. 850/2004 i ovoga Zakona obavljaju veterinarski inspektori sukladno propisima kojima je uređen djelokrug i ovlasti veterinarske inspekcije sukladno propisima kojima se uređuje upravno područje veterinarsko-medicinskih proizvoda.

**Članak 12.**

(1) Inspekcijski nadzor nad provedbom Uredbe (EZ) br. 850/2004 i ovoga Zakona obavljaju državni vodopravni inspektori za vode sukladno propisima kojima je uređen djelokrug i ovlasti inspekcije sukladno propisima kojima se uređuje zaštita voda.

(2) Inspekcijski nadzor nad provedbom Uredbe (EZ) br. 850/2004 i ovoga Zakona obavljaju poljoprivredni inspektori sukladno propisima kojima je uređen djelokrug i ovlasti inspekcije za nadzor stavljanja na tržište sredstava za zaštitu bilja.

(3) Inspekcijski nadzor nad provedbom Uredbe (EZ) br. 850/2004 i ovoga Zakona obavljaju fitosanitarni inspektori sukladno propisima kojima je uređen djelokrug i ovlasti inspekcije nadzora nad uvozom sredstava za zaštitu bilja.